KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW Riċerka u innovazzjoni għall-mobilità Ewropea tal-ġejjieni Żvilupp ta' strateġija Ewropea għat-trasport u t-teknoloġija /* COM/2012/0501 final/2 */





WERREJ 1........... Riċerka u innovazzjoni b'appoġġ għall-poltika tat-trasport................................................ 3 2........... Jitqanqal il-potenzjal ta' innovazzjoni tas-settur Ewropew tat-trasport li għad irid jiġi sfruttat 4 3........... Il-viżjoni għall-futur tat-trasport u l-mobilità Ewropeja...................................................... 5 3.1........ Trasport integrat orjentat lejn l-utent................................................................................ 6 3.2........ Trasport sostenibbli għal distanzi twal, bejn il-bliet u fiż-żoni urbani................................... 6 4........... Tissaħħaħ is-sistema Ewropea tar-riċerka u l-innovazzjoni tat-trasport.............................. 7 5........... Inizjattivi sabiex tittejjeb il-kapaċità tal-innovazzjoni tas-settur tat-trasport........................ 8 5.1........ Ir-riċerka u l-innovazzjoni tat-trasport isiru aktar iffukati................................................... 8 5.2........ Allinjament aħjar tal-isforzi............................................................................................ 10 5.3........ Lil hinn miż-żona ta' kumdità: titwaqqaf is-saturazzjoni teknoloġika................................. 11 5.4........ Implimentazzjoni effiċjenti ta' soluzzjonijiet innovattivi..................................................... 11 6........... L-opportunitajiet u l-isfidi tat-tħaddim tat-trasport u t-teknoloġija................................... 12 7........... Immexxu l-ħidma 'l quddiem.......................................................................................... 14 ANNESS: Is-setturi tar-riċerka u l-innovazzjoni, l-oqsma ta' prijorità u r-rilevanza politika tagħhom 15 KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW Riċerka u innovazzjoni għall-mobilità Ewropea tal-ġejjieni Żvilupp ta' strateġija Ewropea għat-trasport u t-teknoloġija 1. Riċerka u innovazzjoni b'appoġġ għall-poltika tat-trasport Il-White Paper tal-2011 dwar it-Trasport[1] targumenta favur it-trasformazzjoni tas-sistema Ewropea tat-trasport f'sistema sostenibbli u kompetittiva li se ttejjeb aktar il-mobilità u tkompli tappoġġa t-tkabbir ekonomiku u l-impjiegi. Tistabbilixxi objettivi ambizzjużi biex titnaqqas id-dipendenza tal-Ewropa fuq iż-żejt impurtat, jittejjeb l-ambjent, jitrażżnu l-inċidenti u jitnaqqsu f'daqqa l-emissjonijiet tal-gass b'effett ta' serra. Dawn l-objettivi għandhom jitqiesu fil-kuntest taż-żieda kontinwa fid-domanda għat-trasport, fid-differenzi fl-evoluzzjoni tal-mezzi tat-trasport, fit-tibdil demografiku u fil-kapaċità ta' investiment tal-awtoritajiet pubbliċi li qiegħda dejjem tonqos. Il-bidliet inkrimentali mhux se jkunu biżżejjed biex jiġu affaċċjati l-isfidi li qed iħabbtu wiċċhom magħhom l-Ewropa u s-settur tat-trasport tagħha. Minflok, il-gvernijiet u s-settur tat-trasport inġenerali għandhom imorru lil hinn mill-mentalità konvenzjonali. Hemm bżonn ta' ideat ġodda, ta' strateġiji innovattivi u ta' intraprenditorija biex jirreaġixxu għar-realtà l-ġdida. L-isfida ewlenija ma tikkonċernax biss il-vijabbiltà tas-sistema Ewropea tat-trasport iżda wkoll, minħabba l-impatt tat-trasport fuq it-tkabbir ekonomiku u l-potenzjal tal-ħolqien tax-xogħol, il-kisba ta' ekonomija Ewropea intelliġenti, sostenibbli u inklużiva, kif inhu deskritt fl-Ewropa 2020[2]. Għalhekk, huwa essenzjali li l-kapaċitajiet tal-Ewropa fir-riċerka u l-innovazzjoni jiġu mmobilizzati biex jappoġġaw l-objettivi tal-politika tat-trasport u l-miri tas-soċjetà. Il-White Paper tipproponi li tiġi stabbilita 'Żona Unika Ewropea tat-Trasport' biex taqdi l-500 miljun ċittadin fis-suq intern. Id-daqs ta' dan is-suq se jippermetti li jsir ittestjar fuq skala kbira ta' diversi teknoloġiji u servizzi innovattivi, jitgawdew ekonomiji ta' skala u ta’ firxa u jinħolqu swieq domestiċi b'saħħithom għall-industriji tat-trasport tal-Ewropa li joperaw globalment. Dan l-approċċ jgħaqqad l-innovazzjoni mat-tliet dimensjonijiet l-oħra tal-White Paper: is-suq intern, l-iżvilupp tal-infrastruttura u l-kooperazzjoni internazzjonali. F'din il-Kommunikazzjoni, il-Kummissjoni tiġbor fil-qosor ir-riżultati tal-ewwel rendikont tar-riċerka u l-innovazzjoni fis-settur tat-trasport tal-UE. Tirrevedi n-nuqqasijiet tas-sistema ta' innovazzjoni tat-trasport Ewropew u tippreżenta proposti inizjali ta' kif dawn għandhom jiġu trattati. Il-Komunikazzjoni se tkun il-punt tat-tluq għall-elaborazzjoni ta' pjan strateġiku Ewropew għat-trasport u t-teknoloġija, li effettivament se jkun il-pilastru tar-riċerka u l-innovazzjoni tal-White Paper. L-għan huwa li jiġi żgurat approċċ koerenti bejn id-diversi sorsi ta' finanzjament għar-riċerka u l-innovazzjoni fit-trasport għall-perjodu ta' pprogrammar finanzjarju li jmiss u lil hinn minnu. Dan il-pjan se jiddeskrivi l-oqsma ta' prijorità li għandhom l-akbar rilevanza għar-riċerka u l-innovazzjoni, jindirizza l-effiċjenza tal-katina tal-innovazzjoni u jipproponi azzjonijiet speċifiċi biex jingħelbu l-ostakoli għat-tħaddim. 2. Jitqanqal il-potenzjal ta' innovazzjoni tas-settur Ewropew tat-trasport li għad irid jiġi sfruttat Is-servizzi tat-trasport u l-industrija tal-manifattura jikkontribwixxu b'mod sinifikanti għall-kompetittività tal-Ewropa. Is-servizzi tat-transport u s-settur tal-ħażna tal-UE, inklużi l-attivitajiet postali u ta' kurjer, jipprovdu 5.1 % tal-valur totali miżjud u 5.0 % tal-impjiegi totali (madwar 11-il miljun persuna impjegata). Jekk tiġi inkluża l-manifattura tat-tagħmir tat-trasport, il-kummerċ u t-tiswija tal-vetturi bil-mutur u tal-muturi, it-trasport ikun jinkludi 7.9 % tal-valur miżjud u 8.2 % tal-impjiegi jew 18-il miljun persuna impjegata. Ħafna SMEs fis-settur tal-manifattura tat-trasport jinvestu bil-qawwi fir-riċerka u l-iżvilupp (R&D). Is-settur tat-trasport qed jiġi affaċċjat b'għadd dejjem jikber ta' kompetituri globali li huma ħerqana biex jiġġeddu u jinvestu. Fid-dinja tal-lum li qed tevolvi b'ritmu mgħaġġel, l-Ewropa ma taffordjax li tibqa' lura u n-negozji tagħha jridu jkunu jistgħu jassorbu teknoloġiji innovattivi u mudelli ta' negozji li jżommu l-pożizzjoni tal-Ewropa fuq quddiem nett tas-settur tat-trasport. Analiżi tal-kapaċitajiet innovattivi tas-settur tat-trasport tissuġġerixxi li fl-2008[3], l-investimenti fir-riċerka u l-iżvilupp tat-trasport korporattiv minn kumpaniji bbażati fl-UE ammontaw għal aktar minn EUR 39 biljun[4]. Dan ipoġġi lit-trasport bħala l-akbar settur industrijali fl-UE li jinvesti fir-riċerka u l-iżvilupp. EUR 4.2 biljun addizzjonali ġew investiti mill-Istati Membri u mill-UE. Il-kumpaniji bbażati fl-UE jammontaw għal aktar minn 40 % tal-investimenti industrijali dinjija fir-riċerka u l-iżvilupp li huma relatati mat-trasport, qabel il-kumpaniji li huma bbażati fil-Ġappun jew fl-Istati Uniti, peress li l-investimenti ta' kull wieħed minn dawn iż-żewġ pajjiżi jammontaw għal kwart tal-investimenti totali. Meta jitqabbel mas-settur privat u mal-Istati Membri, l-investiment attwali tal-UE fir-riċerka u l-innovazzjoni tat-trasport huwa pjuttost modest f'termini monetarji iżda l-influwenza tiegħu hija importanti ħafna. Dan ipprovda madwar EUR 600 miljun fis-sena fis-Seba' Programm Kwadru għar-riċerka, l-iżvilupp teknoloġiku u l-attivitajiet ta' dimostrazzjoni (FP7). Il-finanzjament mill-programm tan-Netwerks Trans-Ewropej tat-Trasport, mill-Fond ta' Koeżjoni u mill-Fond Ewropew għall-Iżvilupp Reġjonali (FEŻR) jappoġġa t-tqegħid fis-suq u t-tħaddim. L-UE għandha wkoll rwol importanti ta' koordinazzjoni permezz ta' diversi strumenti u sħubiji, bħall-Pjattaformi Ewropej għat-Teknoloġiji u l-Inizjattivi Teknoloġiċi Konġunti[5], u hija minn ta' quddiem biex tipproponi impenji politiċi wiesa’ u rekwiżiti regolatorji. S'issa, fil-FP7, l-Azzjonijiet Marie Curie taw EUR 43.5 miljun għar-riċerka relatata mat-trasport, u b'hekk qed jiġu pprovduti opportunitajiet attraenti ta' żvilupp fil-karriera għar-riċerkaturi. F'termini tal-kapaċità tal-innovazzjoni, it-trasport jinkludi subsetturi eteroġeni ħafna, kull wieħed espost għall-pressjonijiet differenti mis-suq, għall-muturi differenti tal-innovazzjoni u għar-rekwiżiti tal-utenti. F'xi subsetturi, hemm nuqqas ta' qbil bejn il-parteċipanti tas-suq li huma attivi fl-iżvilupp ta' soluzzjonijiet u bejn dawk li huma attivi fl-implimentazzjoni tagħhom. Speċifiċitajiet oħra huma s-sistemi istituzzjonali differenti għat-tfassil ta' politika tat-trasport bejn l-Istati Membri, u l-prijoritajiet diverġenti tagħhom dwar ir-riċerka, l-innovazzjoni u t-tħaddim tat-trasport. Bħala riżultat ta' dan, l-Ewropa ma tisfruttax kompletament il-benefiċċji li jistgħu jinkisbu minn allinjament aħjar tar-riċerka tat-trasport u tal-isforzi innovattivi fost l-Istati Membri jew fl-industriji differenti tat-trasport. Għad trid tiġi stabbilita Żona Ewropea vera tar-Riċerka u l-Innovazzjoni. S'issa l-attivitajiet tar-riċerka u l-innovazzjoni ffinanzjati mill-UE ffukaw l-aktar fuq ir-riċerka u anqas fuq id-dimostrazzjoni, it-tqegħid fis-suq u l-implimentazzjoni sħiħa ta' soluzzjonijiet ġodda, għalkemm jeżisti ċiklu komplet tal-impenji f'każijiet bħall-ERTMS[6], is-SESAR[7] jew il-Galileo[8]. Sabiex jiġi sfruttat il-potenzjal innovattiv sħiħ tas-settur tat-trasport u jiġu indirizzati l-isfidi msemmija hawn fuq, il-Kummissjoni tipproponi approċċ ġdid. Se jkun meħtieġ portafoll diversifikat ta' sorsi ta' finanzjament pubbliċi u privati, li jinkludi strumenti ġodda ta' finanzjament biex iżidu l-influwenza tal-baġits pubbliċi u b'hekk isir pass ieħor lejn il-prinċipju li 'l-utent iħallas'. 3. Il-viżjoni għall-futur tat-trasport u l-mobilità Ewropeja Viżjoni ta' kif it-trasport Ewropew jista' jiżviluppa tista' sservi bħala bażi għar-riflessjoni dwar ir-riċerka u l-innovazzjoni u dwar is-soluzzjonijiet li huma neċessarji biex jappoġġaw l-objettivi tal-White Paper. Din hija bbażata fuq l-analiżi[9] li ssejjes il-White Paper dwar it-Trasport u l-valutazzjoni xjentifika tat-teknoloġiji għat-trasport strateġiku[10]. Il-viżjoni deskritta hawn taħt għandha tqis l-evoluzzjoni antiċipata tal-industrija Ewropea tal-manifattura tat-trasport. L-industrija tagħna se tkompli bil-bidla tagħha minn vantaġġ kompetittiv ibbażat fuq il-kost għal vantaġġ ibbażat fuq il-valur miżjud għoli, li hu marbut mal-innovazzjoni fit-tnissil, mal-produzzjoni u l-operazzjoni ta' sistemi kumplessi u mas-servizzi b'inqas kontenut ta' karbonju. Din il-bidla se twassal għal appoġġ għall-impjiegi u għat-tkabbir. L-introduzzjoni ta' materjali u proċessi ta' produzzjoni ġodda se ġġib imsieħba teknoloġiċi ġodda fis-settur tal-manifattura tat-trasport. Flimkien ma' arrikkiment reċiproku aktar b'saħħtu bejn il-mezzi tat-trasport, dan se jsaħħaħ ukoll il-karattru innovattiv tas-settur, il-provvista ta' prodotti favur l-ambjent u l-valur tat-tikketta Ewropea għal prodotti u servizzi ta' kwalità għolja. 3.1. Trasport integrat orjentat lejn l-utent Fil-futur, l-interazzjoni aktar b'saħħitha bejn it-trasport, l-enerġija, it-teknoloġiji tal-informatika u tal-komunikazzjoni u n-netwerks se twassal għal titjib fil-prestazzjoni ambjentali u fl-effiċjenza tar-riżorsi. It-trasport se jara bidla lejn il-mobilità li hija bbażata prinċipalment fuq l-użu ta' fjuwils alternattivi, fuq is-sorsi ta' enerġija sostenibbli u fuq l-użu akbar ta' mezzi tat-trasport li huma enerġetikament effiċjenti u li jirrispettaw l-ambjent. Is-sistemi alternattivi ta' propulsjoni u t-teknoloġiji ta' komunikazzjoni intelliġenti se jkunu fil-qalba ta' ġenerazzjoni ġdida ta' vetturi nodfa u 'kollegati'. Is-sistema tat-trasport se ssir kompletament integrata u intermodali, li tippermetti lill-vjaġġaturi u lill-merkanzija li jbiddlu mingħajr xkiel bejn il-mezzi u bejn il-fruntieri. Id-domanda dejjem tikber min-naħa tal-utent finali flimkien ma' żvilupp akbar tas-suq intern se jġibu servizzi ġodda, aktar affidabbiltà u flessibbiltà għall-passiġġieri u għas-sidien tal-merkanzija. L-ajruporti u l-portijiet ewlenin kollha se jkunu kollegati man-netwerk tal-ferrovija. Dan se jkun appoġġat b'sistemi u servizzi kompletament intermodali ta' informatika, ta' prenotazzjoni u ta' ħlas. Terminals u pjattaformi intermodali għall-passiġġieri u l-merkanzija se jkunu ddisinjati b'mod intelliġenti u mogħnija b'tagħmir avvanzat, pereżempju biex jiffaċilitaw it-trażbord tal-merkanzija mingħajr xkiel. Approċċi ġodda fl-ittrekkjar, it-traċċar u l-ġestjoni tal-merkanzija se jirriżultaw f'servizzi loġistiċi effiċjenti ħafna, affordabbli u mingħajr l-użu ta' karti b'inqas marka tal-karbonju. L-oġġetti se jiġu kkunsenjati fiż-żminijiet ta' kunsinna garantiti. Fl-oqsma tas-sikurezza u tas-sigurtà tat-trasport, it-teknoloġija se tgħin biex tipprovdi reazzjoni għall-aspettattivi tas-soċjetà għall-viżjonijiet ta' 'l-ebda inċident fatali' u ta' 'sigurtà totali'. F'perjodu ta' żmien medju, se tiġi implimentata arkitettura ġdida għall-ġestjoni Ewropea tat-trasport li hija orjentata lejn l-utent, sistema ta' informatika u ta' ħlas ibbażata fuq it-teknoloġija l-aktar avvanzata ta' pożizzjonament, ta' komunikazzjoni u ta' monitoraġġ. Fuq perjodu iżgħar ta' żmien, is-sistemi eżistenti ta' ġestjoni modali u ta' informatika se jittejbu, jitħaddmu u, fejn ikun xieraq, estiżi aktar b'interkonnessjonijiet ma' mezzi oħra li jippermettu vjaġġar bla xkiel u servizzi loġistiċi. L-infrastruttura tat-trasport se tinbidel. L-infrastruttura moderna se tinkorpora iktar komponenti ġodda li jagħmluha intelliġenti (għaqlija, iffaċilitata mill-ICT u awtomatizzata), favur l-ambjent (materjali ġodda ħfief u riċiklabbli) u intermodali (terminals, ċentri u tagħmir awtomatizzat). Se tintegra l-provvista ta' fjuwils alternattivi u b'karbonju baxx u l-ġestjoni innovattiva u s-sistemi operattivi. In-netwerk ewlieni trans-Ewropew tat-trasport se jkun vetrina importanti f'dan il-kuntest. L-infrastruttura l-ġdida se tkun ikkaratterizzata b'reżiljenza għall-klima, anqas waqfien u spejjeż baxxi ta' manutenzjoni. 3.2. Trasport sostenibbli għal distanzi twal, bejn il-bliet u fiż-żoni urbani Ġenerazzjonijiet ġodda ta' vetturi stradali, ta' inġenji tal-ajru, ta' bastimenti u ta' ferroviji nodfa sikuri u silenzjużi se jieħdu post il-mezzi tat-transport li nużaw attwalment. Madanakollu, l-inġenji tal-ajru, il-bastimenti u l-ferroviji għandhom ħajja twila, li jfisser li – minbarra t-tiswija – il-benefiċċji se jidhru bil-mod il-mod anke jekk it-titjib operazzjonali u tekniku jiġi implimentat minn qabel. L-inġenji tal-ajru u l-bastimenti futuri, flimkien ma' bidla radikali fl-organizzazzjoni tal-ġestjoni tat-traffiku, se jġibu benefiċċji ambjentali kbar u titjib fl-effiċjenza lil settur li se jkompli jara tkabbir ta' suq b'saħħtu. It-trasport fuq l-ilma u bil-ferrovija fuq distanzi medji se jirbaħ is-swieq tal-passiġġieri u tal-merkanzija billi juża mezzi tat-trasport apposta u żviluppati riċentament. L-ekoloġizzazzjoni tal-katina tal-provvista se tikkawża bidla modali fit-trasport tal-merkanzija fuq distanzi itwal lejn it-trasport fuq l-ilma u bil-ferrovija. It-trasport tal-merkanzija fit-toroq fuq distanzi medji u t-trasport tal-passiġġieri bil-kowċ se jużaw dejjem iktar tipi ġodda ta' vetturi fuq 'netwerks apposta ta' infrastruttura ekoloġika'. Filwaqt li tinżamm il-mobilità, l-issikar gradwali tar-regolamenti dwar l-emissjonijiet għall-karozzi l-ġodda tal-passiġġieri huwa mistenni li jiffavorixxi l-użu ta' propulsjoni alternattiva, b'mod partikolari fiċ-ċentri urbani. Se jixirfu mezzi ta' trasport ġodda u personali b'użu minimu ta' riżorsi, flimkien maż-żieda fl-użu tar-roti u l-mixi fiż-żoni urbani ddisinjati mill-ġdid. L-ippjanar integrat għall-mobilità sostenibbli se jiġi inkorporat fil-kuntest tal-iżvilupp urban u territorjali. Il-loġistika u l-kunsinna tal-oġġetti u s-servizzi ta' distribuzzjoni fiż-żoni urbani se jkunu silenzjużi u dejjem aktar ħielsa mill-karbonju. Se jiġu implimentati mudelli ġodda ta' distribuzzjoni għall-merkanzija urbana. L-iżvilupp tas-servizzi tat-trasport pubbliku se jkun ikkonċentrat l-aktar f'żoni urbani, peress li dan huwa l-post fejn it-trasport pubbliku jista' jżid is-sehem fis-suq tiegħu. It-trasport pubbliku se jiddependi dejjem aktar fuq l-elettriku. It-trasport pubbliku se jibqa' affordabbli u aċċessibbli għal kulħadd, irrispettivament mill-istatus soċjali u mill-post ta' residenza (sabiex jiġi evitat il-faqar). Possibilment se jidhru mudelli kompletament ġodda għas-servizzi tat-trasport pubbliku u privat, bħas-sjieda konġunta tal-mezzi tat-trasport. Tista' tinbeda ġenerazzjoni ġdida ta' mezzi ta' mobilità personali, li jistgħu jkunu konnessi u mibdula f'sistemi 'individwalizzati' ta' trasport pubbliku. Mezzi tat-trasport bħal karozzi tal-linja, kowċis, microbuses jew taxis adattati u favur l-ambjent se jiżguraw 'l-aċċessibilità (elettronika) fuq talba' fiż-żoni rurali. 4. Tissaħħaħ is-sistema Ewropea tar-riċerka u l-innovazzjoni tat-trasport Il-viżjoni msemmija hawn fuq mhux se ssir realta' sakemm is-sistema Ewropea tar-riċerka u l-innovazzjoni tat-trasport toffri s-soluzzjonijiet ġodda neċessarji. Dan se jeħtieġ azzjonijiet strateġiċi f'erba' oqsma. L-ewwel nett, għandu jissaħħaħ l-ankraġġ tar-riċerka u l-innovazzjoni fil-politika tat-trasport. L-inizjattiva ewlenija Unjoni tal-Innovazzjoni[11] u l-Aġenda Diġitali għall-Ewropa[12] jenfasizzaw il-bżonn ta' approċċ strateġiku għall-innovazzjoni. Il-proposta tal-Kummissjoni Orizzont 2020[13], li hija suġġetta għall-adozzjoni mill-awtorità leġiżlattiva, tenfasizza trasport intelliġenti, ekoloġiku u integrat bħala waħda mis-sitt sfidi l-kbar tas-soċjetà fejn ir-riċerka u l-innovazzjoni Ewropej jistgħu tassew jagħmlu differenza. Barra minn hekk, il-White Paper dwar it-Trasport titlob l-integrazzjoni tal-mezzi kollha tat-trasport f'sistema Ewropea unika tat-trasport, u tneħħi t-tendenza attwali li tikkunsidra kull mezz ta' trasport għalih waħdu. It-tieni nett, l-isforzi tas-setturi u tal-atturi individwali għandu jkun allinjat aħjar. Billi, ġeneralment, il-bosta sforzi tar-riċerka jtejbu l-probabbiltà tal-iskoperti u jżidu l-firxa ta' soluzzjonijiet, il-partikolaritajiet tal-innovazzjoni fis-settur tat-trasport jissuġġerixxu, li l-isforzi konġunti jew ikkoordinati bejn is-setturi u l-atturi, jistgħu jkunu aktar effettivi f'oqsma speċifiċi. Pereżempju, il-fornituri tas-servizz tat-trasport ta' spiss jirreferu għal provvista mhux biżżejjed jew prematura ta' soluzzjonijiet innovattivi, billi l-produtturi tas-soluzzjonijiet tat-trasport ta' spiss jistennew sinjali ċari mis-suq qabel jiżviluppaw soluzzjonijiet ġodda u mhux dejjem jifhmu bis-sħiħ il-ħtiġijiet tal-utent[14]. It-tielet nett, huwa importanti li tingħeleb l-esklużjoni teknoloġika u l-mentalità 'sajlo'. L-istrutturi eżistenti u l-alleanzi bejn il-partijiet interessati jfixxklu r-realizzazzjoni sħiħa tal-potenzjal offrut mill-innovazzjoni tat-trasport li jibni fuq mezzi u setturi oħra. Pereżempju, l-innovazzjoni tat-trasport tista' tkun influwenzata aktar mill-iżviluppi li jsiru f'setturi oħra bħal dawk tat-telekomunikazzjoni u tal-enerġija. L-operaturi tat-trasport li jistgħu jibbenefikaw minn dawn is-soluzzjonijiet innovattivi ta' spiss joperaw b'marġini baxxi ta' profitt u għandhom inċentivi limitati biex jinvestu f'soluzzjonijiet ġodda. Fl-aħħar nett, ir-rekwiżiti estensivi ta' assi, il-ħtiġijiet kbar ta' investiment u l-ostakoli kbar li qed jiġu affaċċjati minn dawk il-kumpaniji l-ġodda li jidħlu fis-suq mhux qed jippermettu li s-settur tat-trasport iġib is-soluzzjonijiet trasformattivi neċessarji fis-suq. Il-problema tal-'wied tal-mewt' bejn ir-riċerka u l-iżvilupp fuq naħa, u l-innovazzjoni u t-tqegħid fis-suq fuq naħa oħra, diġà ġiet enfasizzata fil-Komunikazzjoni dwar l-inizjattiva ewlenija Unjoni tal-Innovazzjoni. Jidher biċ-ċar li din tapplika għas-settur tat-trasport. 5. Inizjattivi sabiex tittejjeb il-kapaċità tal-innovazzjoni tas-settur tat-trasport Il-Kummissjoni tipproponi firxa ta' inizjattivi biex jiġu implimentati l-azzjonijiet neċessarji. Dawn se jikkontribwixxu biex jiġu ssodisfati l-objettivi tal-politika u jgħinu biex tintlaħaq l-isfida tat-Trasport f'Orizzont 2020[15]. 5.1. Ir-riċerka u l-innovazzjoni tat-trasport isiru aktar iffukati Il-proċess ta' pprogrammar strateġiku komuni minn tarf sa ieħor se jkun għodda importanti sabiex tissaħħaħ is-sistema ta' innovazzjoni. Din il-komunikazzjoni taġixxi bħala punt ta' tluq għal dan ix-xogħol, u l-Kummissjoni tipproponi tliet setturi komprensivi ta' riċerka u innovazzjoni fejn iridu jinkisbu riżultati konkreti u li jistgħu jintużaw fl-għoxrin sena li ġejjin. · Fir-rigward tal-mezzi tat-trasport, il-bidla radikali lejn sistemi alternattivi ta' propulsjoni, lejn fjuwils alternattivi u lejn teknoloġiji ta' komunikazzjoni intelliġenti għandhom jirriżultaw fl-iżvilupp ta' ferroviji, vetturi stradali, inġenji tal-ajru u bastimenti nodfa, intelliġenti, sikuri u silenzjużi, flimkien ma' interfaċċja iktar effettiv mal-infrastruttura. Dan jinkludi żviluppi fil-komponenti, fil-materjali u fit-teknoloġiji ta' appoġġ. Minnbarra li jaqdi aħjar il-ħtiġijiet tal-utent Ewropew, il-vantaġġ kompetittiv globali tal-industrija tal-manifattura tat-trasport Ewropea għandu jkun imtejjeb. · Fis-settur tal-infrastruttura, il-progress huwa meħtieġ għal infrastruttura intelliġenti, favur l-ambjent, b'livell baxx ta' manutenzjoni u reżiljenti għat-tibdil fil-klima, li tinkludi l-provvista ta' fjuwils alternattivi, sistemi modali ta' ġestjoni tat-traffiku u ta' informatika li jistgħu jappoġġaw is-servizzi tal-utent, il-ġestjoni tad-domanda u soluzzjonijiet oħra relatati mal-użu ottimizzat tal-infrastruttura. Il-bini ta' kapaċità fuq livelli lokali, reġjonali u nazzjonali huwa meħtieġ kemm għall-awtoritajiet pubbliċi responsabbli għall-provvista tas-servizzi kif ukoll għall-operaturi tat-trasport. · Fis-settur tas-servizzi u l-operazzjonijiet tat-trasport, hemm il-ħtieġa ta' avvanzi kbar fir-rigward ta' servizzi effiċjenti u bla xkiel għal passiġġieri u għat-trasport tal-merkanzija biex jippermettu integrazzjoni aktar b'saħħitha tal-mezzi kollha tat-trasport, b'mod partikolari f'żoni urbani u interurbani u f'termini ta' nodi ddisinjati tajjeb ħafna u t-trażbord effiċjenti tat-tagħmir. Huwa meħtieġ ukoll progress fl-informatika integrata multimodali, fil-ġestjoni tat-traffiku u d-domanda fuq livell Ewropew, fis-soluzzjonijiet loġistiċi bla xkiel u mobilità urbana innovattiva, li jinkludu trasport pubbliku ta' kwalità għolja. Il-kwistjonijiet relatati mas-sigurtà u s-sikurezza, l-applikazzjonijiet tal-ICT u l-ħtiġijiet tal-utent bħall-aċċessibilità, se jiġu integrati f'dawn l-oqsma peress li għandhom implikazzjonijiet għall-vetturi, għall-infrastruttura u għas-servizzi. Se tkun meħtieġa wkoll riċerka soċjoekonomika u esplorattiva li tinkludi riċerka dwar il-fehim tal-imġiba tal-utent. Sabiex ikunu implimentati b’mod reali s-soluzzjonijiet il-ġodda li jikkontribwixxu għall-objettivi tal-politika tat-trasport Ewropea, l-attivitajiet ta' riċerka u innovazzjoni Ewropea jridu jkunu ffukati. L-Anness 1 jippreżenta t-tliet setturi ta' innovazzjoni, bl-għaxar oqsma identifikati tagħhom[16] u kif jirrelataw mal-miri u l-għanijiet tal-White Paper. Meta jitqies il-ġudizzju espert, il-Kummissjoni tara li dawn l-għaxar oqsma joffru potenzjal sinifikanti billi jikkontribwixxu għall-objettivi tal-White Paper sal-2030, għalkemm f'ċerti oqsma dawn iridu jintlaħqu sal-2050, u jqisu l-ispeċifiċitajiet tal-mezzi individwali u tal-kwistjonijiet multimodali. Dawn la jirrappreżentaw il-pożizzjoni aħħarija u lanqas il-lista ta' prijoritajiet għall-programmi futuri ta' riċerka u innovazzjoni u jistgħu jiġu aġġustati waqt id-diskussjonijiet mal-partijiet interessati. L-oqsma jirrappreżentaw punt ta' tluq għall-organizzazzjoni ta' eżerċizzju ta' ippjanar direzzjonali, li se jiġi mniedi f'Settembru 2012 bl-għan li jiġu ffukati l-attivitajiet Ewropej ta' riċerka u żvilupp u jiġi użat l-iffinanzjar ta' teknoloġiji li jikkontribwixxu b'mod effettiv għall-objettivi tal-politika. Dan se jkollu l-għan ukoll li jidentifika d-differenzi eżistenti u jindirizza n-nuqqasijiet matul il-katina ta' innovazzjoni. Ir-riżultat finali tiegħu se jkun pjan direzzjonali wieħed jew aktar, li jidentifikaw finanzjamenti, strumenti u atturi u jipprevedu l-mekkaniżmi ta' monitoraġġ u governanza li huma kapaċi li jadottaw il-kuntesti li qed jevolvu. Se jkun hemm enfasi partikolari fuq l-oqsma fejn kien hemm fallimenti fis-suq jew fejn l-isforzi konġunti jew ikkoordinati jistgħu jaċċelleraw it-tqegħid fis-suq ta’ teknoloġiji ġodda. Dan l-ippjanar direzzjonali, ibbażat fuq il-Komunikazzjoni attwali u fuq id-dokument ta' ħidma tal-persunal li jakkumpanjha, se jinkludi proċess konsultattiv li jinvolvi l-partijiet interessati sabiex jidentifikaw fejn l-azzjoni fuq livell Ewropew tista' tħalli l-akbar impatt. Għal kull settur ta' prijorità, se jiġi mfittex li jintlaħaq kunsens dwar ir-rekwiżiti li jirriżultaw mill-objettivi tal-politika u mill-aktar teknoloġija avvanzata Ewropea. Meta jkun possibbli, il-pjanijiet direzzjonali ppreparati mill-partijiet interessati se jkunu l-punt ta' tluq. Dan il-proċess se jkun imsejjes b'approċċ xjentifiku, li jisfida l-pjanijiet direzzjonali mil-lat li tingħeleb il-frammentazzjoni, sabiex ikunu jistgħu jiġu adottati aktar miri ambizzjużi u biex tinkiseb massa kritika meta jitħaddmu s-soluzzjonijiet. F'ċerti setturi, speċjalment dawk li jindirizzaw kwistjonijiet intermodali fejn huma neqsin il-pjanijiet direzzjonali, l-inkarigu se jkun jeħtieġ sforz akbar. Is-sett ta' pjanijiet direzzjonali li se jirriżulta se jkun fil-qalba tal-pjan Ewropew tat-teknoloġija għat-trasport strateġiku. Dan se jservi bħala bażi għax-xogħol futur fi ħdan il-Kummissjoni, e.ż. għat-tħejjija tal-programmi ta' ħidma għal Orizzont 2020, għall-identifikazzjoni tar-rekwiżiti ta' finanzjament, għall-proposti leġiżlattivi li għandhom il-potenzjal li jistimulaw l-implimentazzjoni, eċċ. 5.2. Allinjament aħjar tal-isforzi Il-Kummissjoni tipproponi li jsir progress fuq l-isħubiji u tittejjeb il-governanza tal-katina innovativa. L-isħubiji eżistenti bejn is-settur pubbliku u dak privat li huma relatati mat-trasport u l-Pjattaformi Ewropej għat-Teknoloġija diġà żviluppaw pjanijiet direzzjonali utli u aġendi strateġiċi ta' riċerka, b'mod partikolari għall-kwistjonijiet modali. Hemm mnejn li jiġu esplorati mekkaniżmi ta' koordinazzjoni addizzjonali jew li dawn jiġu mtejba bejn is-settur pubbliku u dak privat. L-Ipproggrammar Konġunt, f'forma ta' sħubiji bejn l-Istati Membri ffaċilitat mill-Kummissjoni jew minn Sħubiji Ewropej għall-Innovazzjoni, jista' joffri wkoll potenzjal addizzjonali dwar dak li jista' jiġi esplorat. Se jiġu żgurati rabtiet ma' strateġiji oħra ta' riċerka u ta' innovazzjoni bħall-Pjan SET.[17] Il-provvista ta' tagħrif regolari u affidabbili għal dawk li jfasslu l-politika u għall-partijiet interessati tas-settur privat tista' tiffaċilita l-monitoraġġ u l-iggwidar tal-iżvilupp u l-implimentazzjoni ta’ soluzzjonijiet innovattivi. Għal dan l-iskop, il-Kummissjoni beħsiebha li tistabbilixxi Sistema ta' Informatika u Monitoraġġ tar-Riċerka u l-Innovazzjoni tat-Trasport (TRIMIS). Bl-użu ta' fondi minn Orizzont 2020, TRIMIS issir l-istrument tal-Kummissjoni għall-immappjar tat-tendenzi fit-teknoloġija u tal-kapaċitajiet ta' riċerka u innovazzjoni. Din tista' tkun marbuta mal-Portal tal-Kummissjoni għar-Riċerka u l-Innovazzjoni tat-Trasport, li huwa sors addizzjonali ta' tagħrif. Fl-aħħar nett, l-isfidi ambjentali globali jeħtieġu reazzjoni globali kkoordinata. Il-ġirja biex tinkiseb il-mobilità sostennibbli hija waħda globali. Dan ifisser li l-integrazzjoni ta' dimensjoni internazzjonali fir-riċerka u l-innovazzjoni tat-trasport Ewropew hija importanti għas-suċċess tal-Ewropa. B'mod partikolari, il-ħidma lejn ftehimiet globali u l-għanijiet biex jitnaqqsu l-emissjonijiet tal-gassijiet b’effett ta’ serra (e.ż. fuq livell tal-ICAO u tal-IMO) jistgħu jiżguraw żvilupp globali, kummerċjalizzazzjoni u tħaddim ta' soluzzjonijiet innovattivi li jistgħu jgħinu biex tinkiseb mobilità sostenibbli. L-Ewropa teħtieġ li tistabbilixxi sħubiji internazzjonali b'saħħithom li jaqdu l-interessi regolatorji u kummerċjali tagħha. 5.3. Lil hinn miż-żona ta' kumdità: titwaqqaf is-saturazzjoni teknoloġika L-istimulazzjoni tal-innovazzjoni fil-mobilità u t-trasport se teħtieġ li jiġu mobilizzati mhux biss segmenti diġà stabbiliti tas-suq tat-trasport iżda wkoll li jiġu mħallta ma' parteċipanti eżistenti jew li għadhom se jibdew minn oqsma bħat-telekomunikazzjoni, il-ħolqien tal-kontenut, is-servizzi finanzjarji u s-suq tal-provvista tal-enerġija. Bħala riżultat ta' dan, jista' jinħoloq kunflitt bejn l-interessi u l-kulturi imprenditorjali li jwassal għal mentalità mhux konvenzjonali u viżjonarja. Għalhekk, il-pjan strateġiku għat-trasport u t-teknoloġija se jkollu l-għan li: · Jisfrutta l-konverġenzi bejn oqsma distinti bħat-trasport, l-enerġija, is-servizzi tal-informatika u t-telekomunikazzjoni, l-iżvilupp territorjali u l-ambjent li jistgħu joħolqu valur miżjud għall-mobilità tan-negozju u tal-konsumaturi u għal skopijiet usa' ta' politika bħat-tkabbir u l-impjiegi. Dawn għandhom jinkisbu permezz ta' approċċ ġdid imsejjes fuq kunċetti ġodda bbażati fuq is-sistema u l-ideat ta' innovazzjoni. · Jiddisinja sett mhux konformi ta' prinċipji u strumenti operattivi kif ukoll ta' approċċi interdixxiplinari biex jistumulaw l-intraprenditorija, e.ż. bħal kompetizzjonijiet bi premju, skemi ġodda ta' kapital tar-riskju, akkwist pubbliku intelliġenti, eċċ, li jistgħu jipprovdu reazzjonijiet pubbliċi adegwati u fil-ħin għar-rekwiżiti tal-komunitajiet tal-utent u għad-dinamiċi tas-suq. · Joħloq dinamika ġdida ta' innovazzjoni fit-trasport li tista' tippromwovi bidu ġdid għas-settur kollu, billi tagħmlu aktar attraenti għall-ġenerazzjonijiet il-ġodda tat-talenti, tal-innovaturi u tal-intraprendituri. Jistgħu jkunu meħtieġa investimenti kkoordinati fit-taħriġ u l-edukazzjoni u bidla fil-ħiliet li dawn jipprovdu. Il-kompetittività tal-SMEs fis-settur tista' tkun appoġġata b'aċċess aħjar għall-finanzi, b'aċċess aktar faċli għas-suq Ewropew u dak internazzjonali u b'inqas burokrazija. 5.4. Implimentazzjoni effiċjenti ta' soluzzjonijiet innovattivi Il-miżuri msemmija hawn fuq se jgħinu biex jiġu ffukati u allinjati l-isforzi, u tinħoloq dinamika ġdida. Madanakollu, biex jiġi żgurat it-tqegħid fis-suq mgħaġġel, fuq skala kbira u t-tħaddim ta' teknoloġiji u servizzi ġodda tat-trasport, u mingħajr ma jiġi mfixkel is-Suq Uniku, jekk is-suq ma jagħtix risposta suffiċjenti, l-intervent tal-pubbliku jista' wkoll jieħu l-forma ta' regolament, ta' standards biex tiġi żgurata l-interoperabilità jew ta' kontinwazzjoni tas-servizz, ta' drittijiet ta' proprjetà intellettwali, ta' inċentivi finanzjarji u ta' akkwist. L-UE tista' ttaffi d-distorsjonijiet ikkawżati mis-sussidji u mill-iġġenerar tad-dħul. Il-pjan strateġiku għat-trasport u t-teknoloġija se jappoġġa l-implimentazzjoni tal-programmi ta' finanzjament proposti mill-Kummissjoni għall-qafas finanzjarju pluriennali li jmiss, suġġetti għall-adozzjoni mill-awtorità leġiżlattiva. Dan jinkludi l-Orizzont 2020, il-Faċilità Nikkollegaw l-Ewropa[18], il-FEŻR u l-Fond ta' Koeżjoni[19], u l-Programm għall-Kompetittività tal-Intrapriżi u l-SMEs[20]. Il-Bank Ewropew tal-Investiment se jkun mistieden sabiex tkun intensifikata l-provvista ta' self preferenzjali permezz tal-Faċilità ta' Finanzjament għall-Kondiviżjoni tar-Riskji (RSFF), jespandi s-self tiegħu lis-settur tat-trasport skont il-politika ta' self ġdida[21] u jipprovdi assistenza teknika akbar lill-partijiet interessati pubbliċi u privati. L-appoġġ finanzjarju pubbliku se jeħtieġ li jkun ipprovdut b'konsistenza sħiħa mar-regoli tal-UE applikabbli dwar l-għajnuna mill-Istat, li jinkludu dawk dwar l-attivitajiet ta' riċerka, ta' żvilupp u ta' innovazzjoni, l-iffinanzjar tal-attivitajiet tat-trasport u l-investimenti fl-infrastruttura. 6. L-opportunitajiet u l-isfidi tat-tħaddim tat-trasport u t-teknoloġija Il-kisba tal-miri tal-politika tagħna se teħtieġ is-sostituzzjoni ta' ħafna mis-sistemi u s-soluzzjonijiet tat-trasport tal-lum ma' oħrajn ġodda fi żmien relattivament qasir. L-investiment addizzjonali meħtieġ għall-vetturi innovattivi, għat-tagħmir u għall-infrastruttura ta' iċċarġjar tal-vetturi biex jinkisbu l-miri għat-tnaqqis tal-emissjonijiet għas-sistema Ewropea tat-trasport, huwa stmat għal triljun euro għas-snin ta' bejn l-2010 u l-2030[22]. Din tidher somma kbira iżda dan huwa l-istess ammont li bejn wieħed u ieħor l-unitajiet domestiċi fl-UE jonfqu fuq it-trasport f'sena[23]. L-analiżi li twettqet mill-Kummissjoni Ewropea[24] turi li għalkemm l-ispejjeż tal-investiment ma jistgħux ikunu negliġibbli, l-introduzzjoni fis-suq ta' soluzzjonijiet ġodda mhux qed tiġi permessa prinċipalment minħabba n-nuqqas ta' inċentivi ekonomiċi għall-bidliet fuq livell tas-sistemi, kemm għall-utenti kif ukoll għall-fornituri. Madanakollu, l-implimentazzjoni ta' soluzzjonijiet ġodda tat-trasport li huma ekoloġiċi, intelliġenti, sikuri u effiċjenti, tipprovdi opportunità enormi biex jinkisbu l-objettivi ambjentali u klimatiċi tagħna, kif ukoll biex tiżdied il-kompetittività Ewropea. Minħabba l-urġenza u d-diversità tal-isfidi li għandna quddiemna, jeħtieġ li jkun hemm dibattitu politiku dwar kif il-partijiet interessati, l-Istati Membri u l-Kummissjoni jistgħu jieħdu bħala impenn, u jiksbu l-ħolqien mgħaġġel u aktar effiċjenti u l-implimentazzjoni ta' soluzzjonijiet innovattivi. Meta titqies il-pressjoni li l-kriżi ekonomika attwali u l-effetti tagħha se jpoġġu fuq il-baġits pubbliċi, jeħtieġ li jiġu stabbiliti l-prijoritajiet u l-istrumenti xierqa (bħal inċentivi finanzjarji, regolamenti, standards, miri industrijali stabbiliti mill-politika, impenji volontarji u azzjonijiet ikkoordinati) biex jistimulaw it-tħaddim f'kull qasam ta' prijorità. Jeħtieġ li s-sistema Ewropea ta' trasport tiġi adattata. Dawk li jieħdu d-deċiżjonijiet jeħtieġu li jiddikkjaraw il-pożizzjoni tagħhom dwar il-bilanċ bejn l-istrumenti differenti, jqisu l-urġenza, l-aċċettabbilità u l-affordabbilità tal-implimentazzjoni tas-soluzzjonijiet innovattivi li huma neċessarji biex jinkisbu l-miri politiki tagħna. Għandha tiżdied is-sensibilizzazzjoni taċ-ċittadini u l-miżuri ta' inċentivi jistgħu jgħinu biex jistimulaw bidliet fl-imġiba tal-konsumaturi li huma koerenti mal-innovazzjoni teknoloġika, u għalhekk jiffaċilitaw it-tqegħid fis-suq u d-domanda dejjem tikber għall-prodotti u s-servizzi aktar avvanzati. F'dan il-kuntest, kwalunkwe dibattitu dwar l-ispejjeż irid jitqies fl-isfond tal-ispejjeż li jirriżultaw minn nuqqas ta' azzjoni. 7. Immexxu l-ħidma 'l quddiem Din il-Kommunikazzjoni tippreżenta l-fehmiet tal-Kummissjoni dwar kif ir-riċerka u l-innovazzjoni tat-trasport jistgħu jikkontribwixxu għall-objettivi ambizzjużi tal-White Paper dwar it-Trasport u jappoġġaw l-implimentazzjoni ta' Orizzont 2020 marbut mal-istrateġiji għall-ispeċjalizzazzjoni intelliġenti. Il-Kummissjoni tistieden lill-Kunsill u lill-Parlament biex: · Jikkonfermaw l-objettiv ta' allinjament aħjar tar-riċerka u l-innovazzjoni mal-miri politiki tat-trasport Ewropew, billi titqies ir-realtà attwali ekonomika u politika u l-objettivi ta' sostenibbilità fit-tul; · Jaqblu li jiffukaw l-isforzi fuq li jipprovdu soluzzjonijiet innovattivi u sostenibbli għat-trasport fuq livell Ewropew, nazzjonali u lokali permezz ta' teknoloġiji innovattivi, approċċi ġodda ta' servizz u intraprenditorija; · Jikkunsidraw kif isibu bilanċ xieraq bejn l-istrumenti varji neċessarji għat-tqegħid fis-suq u t-tħaddim; · Japprovaw l-approċċ li jinkludi t-tħejjija għal pjan strateġiku Ewropew għat-trasport u t-teknoloġija u l-għażliet għal azzjonijiet ulterjuri, kif inhu deskritt f'din il-komunikazzjoni. ANNESS: Is-setturi tar-riċerka u l-innovazzjoni, l-oqsma ta' prijorità u r-rilevanza politika tagħhom Din it-tabella tippreżenta kif l-innovazzjoni teknoloġika f'kull qasam ta' prijorità hija mistennija li tikkontribwixxi għall-miri tal-White Paper. Is-settur tar-riċerka u l-innovazzjoni || Qasam || L-għaxar miri tal-White Paper (imqassra biex ikunu jistgħu jinqraw) Emissjonijiet baxxi ta' trasport fil-bliet u loġistiċi || Fjuwils b'livell baxx fit-trasport marittimu u tal-avjazzjoni || Il-merkanzija; bidla modali mit-trasport stradali || Netwerk ferrovjarju ta' veloċità għolja madwar l-UE || Netwerk ewlieni multimodali TEN-T || Netwerk komprensiva fit-tul || Sistemi ta' ġestjoni tat-traffiku għall-mezzi kollha || Tagħrif dwar it-trasport multimodali || Qrib iż-żero fatalitajiet fit-trasport stradali || Lejn l-'utent iħallas' u 'min iniġġes iħallas' Mezzi tat-trasport nodfa, effiċjenti, sikuri, silenzjużi u intelliġenti || Vetturi stradali nodfa, effiċjenti, sikuri, silenzjużi u intelliġenti || ¢ || || || || || || || || ¢ || Inġenji tal-ajru nodfa, effiċjenti, sikuri, silenzjużi u intelliġenti || || ¢ || || || || || ¢ || || || Bastimenti nodfa, effiċjenti, sikuri, silenzjużi u intelliġenti || || ¢ || ¢ || || || || || || || Ferroviji nodfa, effiċjenti, sikuri, silenzjużi u intelliġenti || || || ¢ || ¡ || || || || || || Sistemi intelliġenti u ta' infrastruttura || Infrastruttura intelliġenti, favur l-ambjent,b'livell baxx ta' manutenzjoni u reżiljenti għat-tibdil fil-klima || || || ¢ || ¢ || ¢ || ¡ || || || ¢ || Infrastrutturi ta' distribuzzjoni ta' fjuwils alternattivi madwar l-Ewropa || ¢ || ¡ || ¡ || || || || || || || Sistemi effiċjenti u modali ta' ġestjoni tat-traffiku (inkluża l-ġestjoni tal-kapaċità u tad-domanda) || || ¢ || ¢ || ¡ || ¡ || || ¢ || ¡ || ¡ || ¡ Servizzi u operazzjonijiet tat-trasport għall-passiġġieri u l-merkanzija || Servizzi integrati multimodali ta' informatika u ta' ġestjoni || || ¡ || ¡ || || ¡ || ¡ || || ¢ || || Loġistiċi mingħajr xkiel || ¡ || ¡ || ¢ || || || || || ¡ || || Mobilità urbana u trasport integrati u innovattivi || ¡ || || || || || || || ¡ || ¢ || ¢ Kontribut kbir antiċipat minn dan il-qasam ta' prijorità sabiex jintlaħqu l-miri tal-White Paper ¡ Xi tip ta' kontribut antiċipat minn dan il-qasam ta' prijorità sabiex jintlaħqu l-miri tal-White Paper [1] Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti, COM(2011) 144 finali. [2] Ewropa 2020: Strateġija għal tkabbir intelliġenti, sostenibbli u inklużiv, COM(2010) 2020 finali. [3] "Mapping innovation in the European transport sector", Ċentru Konġunt tar-Riċerka tal-KE, EUR 24771 EN, 2011 [4] Dan jirreferi għal investimenti awtofinanzjati fir-riċerka u l-iżvilupp; għalhekk, sa fejn hu possibbli jeskludi attivitajiet ta' riċerka ffinanzjata mill-fondi pubbliċi sabiex jiġi evitat l-għadd doppju tal-investimenti pubbliċi fir-riċerka u l-iżvilupp. [5] Li jinkludu l-Inizjattiva Ewropea tal-Karozzi Ekoloġiċi, CleanSky u SESAR (Riċerka dwar il-Ġestjoni tat-Traffiku bl-Ajru tal-Ajru Uniku Ewropew), flimkien mal-Pjattaformi Ewropej għat-Teknoloġiji li huma l-aktar rilevanti għat-trasport: ACARE (Kunsill Konsultattiv għar-Riċerka marbuta mal-Avjazzjoni u l-Innovazzjoni fl-Ewropa), EERAC (Kunsill Konsultattiv għar-Riċerka Ewropea fil-Ferroviji), ERTRAC (Kunsill Konsultattiv Ewropew għar-Riċerka dwar it-Trasport Stradali) u WATERBORNE-TP (Pjattaforma Teknoloġika għas-setturi Marittimi u tan-Navigazzjoni Interna). [6] Sistema Ewropea tal-Ġestjoni tat-Traffiku Ferrovjarju. [7] Riċerka dwar il-Ġestjoni tat-Traffiku bl-Ajru tal-Ajru Uniku Ewropew. [8] Sistema globali ta' navigazzjoni bis-satellita l-aktar avvanzata tal-Ewropa. [9] Futur sostenibbli għat-trasport: Lejn sistema integrata, immexxija mit-teknoloġija u li tista' tintuża faċilment, COM(2009) 279 finali. [10] "Scientific Assessment of Strategic Transport Technologies", Ċentru Konġunt tar-Riċerka tal-KE, EUR 25211 EN, 2012. [11] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: L-inizjattiva ewlenija tal-Ewropa 2020: Unjoni tal-Innovazzjoni, COM(2010) 546 finali. [12] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Aġenda Diġitali għall-Ewropa, COM(2010) 245 finali/2. [13] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Orizzont 2020 - Il-Programm Qafas għar-Riċerka u l-Innovazzjoni, COM(2011) 808 finali. [14] Analiżi fil-qosor tat-tweġibiet li ngħataw fi Stħarriġ li sar f'pajjiż u kien dwar l-Innovazzjoni fit-Trasport, Forum Internazzjonali tat-Trasport (2010). [15] Proposta għal Regolament tal-Parlament Ewropew u tal-Kunsill li jistabbilixxi l-Programm Qafas għar-riċerka u l-innovazzjoni – Orizzont 2020 (2012-2020), COM(2011) 809 finali. [16] Is-setturi ta' riċerka u innovazzjoni u l-oqsma ta' prijorità huma ppreżentati aktar fid-dettall fid-dokument ta' ħidma tal-persunal 'Preliminary Descriptions of Research and Innovation Areas and Fields', SEC.…. [17] Pjan strateġiku Ewropew għat-teknoloġija tal-enerġija (Pjan SET) – Lejn ġejjieni ta' emissjonijiet baxxi tal-karbonju COM (2007) 723 finali. [18] Proposta għal Regolament tal-Parlament Ewropew u tal-Kunsill li jistabbilixxi l-Faċilità Nikkollegaw l-Ewropa, COM(2011), 665 finali. [19] http://ec.europa.eu/regional_policy/what/future/proposals_2014_2020_mt.cfm [20] Proposta għal Regolament tal-Parlament Ewropew u tal-Kunsill li jistabbilixxi Programm għall-Kompetittività tal-Intrapriżi u tal-impriżi żgħar u medji (2014 - 2020), COM(2011) 834 finali. [21] Il-politika ta' self tal-BEI fis-settur tat-trasport: http://www.eib.org/projects/publications/eib-transport-lending-policy.htm [22] Valutazzjoni tal-Impatt li Takkumpanja l-White Paper dwar it-Trasport, SEC(2011) 358 finali, p. 84. [23] 13.6 % tal-ispiża tal-unitajiet domestiċi. Sors: Eurostat. [24] "Mapping innovation in the European transport sector", Ċentru Konġunt tar-Riċerka tal-KE, EUR 24771 EN, 2011.